کباب چینی

کباب چینی یا سَرْد چِینی خوشبودار بیل دار پودا ہے جو جنس فلفل (Piper) سے تعلق رکھتا ہے۔ اسے خاص طور پر اس کے پھل اور عطری تیل (essential oil) کے لیے کاشت کیا جاتا ہے۔ یہ زیادہ تر جزیرہ نما، ہند، سماٹرا، سنگاپور اور چین میں اگتی ہے۔

کباب چینی کے پھل کو پوری طرح پکنے سے پہلے ہی توڑ لیا جاتا ہے اور پھر احتیاط سے خشک کیا جاتا ہے۔ بازار میں ملنے والی کباب چینی دراصل خشک دانے ہوتی ہیں جو شکل میں کالی مرچ سے مشابہ ہوتی ہیں لیکن ان کے ساتھ ڈنٹھل جُڑا رہتا ہے، اسی وجہ سے اسے انگریزی میں Tailed pepper (دُم دار مرچ) بھی کہا جاتا ہے۔

اس کا خشک چھلکا شکن دار ہوتا ہے اور رنگ بھورا مائل سیاہ سے لے کر سیاہ تک ہوتا ہے۔ اس کا بیج سخت، سفید اور تیل دار ہوتا ہے۔ کباب چینی کی خوشبو خوشگوار اور خوشبودار بتائی جاتی ہے جب کہ اس کا ذائقہ تیز، کرکرا، ہلکا سا کڑوا اور دیرپا ہوتا ہے۔ بعض ماہرین نے اس کے ذائقے کو سیتل چینی جیسا یا سیتل چینی اور کالی مرچ کے امتزاج جیسا قرار دیا ہے۔ 

 ماہیت 
اس کی بیل ہوتی ہے جو سہارا پاکر آس پاس کی چیزوں پر چڑھ جاتی ہے۔ اس کے پتے گول، نوک دار، پانچ چھ انچ لمبے اور چکنے ہوتے ہیں۔ پھول چھوٹے سفید یا زرد رنگ کے گچھوں میں لگتے ہیں۔ پھل کالی مرچ کے برابر شکن دار ہوتے ہیں جو پھول جھڑنے کے بعد گچھوں میں لگتے ہیں۔ پھل پہلے سبز، بعد میں بھورے رنگ کے اور اندر سے سفید ہوتے ہیں اور اس میں تنکے کی مانند ڈنڈی لگی ہوتی ہے۔

 افعال 
ملطف، مفتح، محلل، مقوی معدہ، مقوی دندان و مسوڑھے، مصفیٰ صوت، کاسر ریاح، مدر بول و حیض، مطیب دہن، مغلظ، محمر۔

 استعمال 
کباب چینی ملطف و مفتح ہونے کی وجہ سے سدہ جگر و طحال میں استعمال کی جاتی ہے۔ ادرارِ بول و حیض کے لیے اس کا سفوف یا جوشاندہ دیا جاتا ہے۔ سوزاک، قروح و مجاری بول کے لیے اس کو مفرد یا دیگر ادویہ کے ہمراہ بطور خیساندہ یا شیرہ پلایا جاتا ہے۔ بعض اطبا چھاچھ کو ایک کورے پیالے میں ڈال کر اس پر سفوفِ کباب چینی چھڑک کر کپڑا باندھ کر یا جالی سے ڈھک کر رات کو چھت پر رکھ کر صبح پلاتے ہیں، قروح مجاری بول کے لیے مفید کہتے ہیں۔ غذا خشکہ اور بغیر نمک دہی کے ہمراہ کھلائی جاتی ہے۔ 

مقوی دندان اور مطیب دہن ہونے کی وجہ سے لفوفات میں شامل کرتے ہیں۔ بدبو دہن کو دور کرنے اور تصفیہ آواز کے لیے اس کو تنہا منہ میں چباتے ہیں۔ کھانسی کے لیے شہد میں ملا کر چٹاتے ہیں۔ گردہ اور مثانہ کی پتھری کو توڑتی ہے۔ بدبو دہن دور کرنے، آواز صاف کرنے اور گانے والوں کے لیے ضروری ہے کہ منہ میں رکھ کر چباتے رہیں۔

کباب چینی تین گرام، قلمی شورہ ایک گرام، سفوف بنا کر ایسی تین پڑیا ہر روز کھانے سے سوزاک کو بہت نفع ہوتا ہے۔ کباب چینی کو سفوف تین گرام اور معمولی پانی کے ساتھ روزانہ ایک ہفتہ پھانکنے سے دردِ سر جاتا رہتا ہے، بلکہ مزمن سر درد میں بھی مفید ہے۔ معدہ و آنتوں کو قوت دے کر دستوں کو بند کرتی ہے۔ کباب چینی کا خاص اثر ہوتا ہے۔ اس کو تنہا یا اس کے تیل کو روغن کے ہمراہ زیادہ تر سوزاک، قرحہ بول اور سوزش مثانہ میں استعمال کرتے ہیں۔

 بیرونی استعمال 
جسم کی بدبو کو دور کرنے کے لیے اس کا سفوف بدن پر ملا جاتا ہے اور شہد میں ملا کر طلا کیا جائے تو باہ میں تحرک پیدا کرتی ہے یعنی طلا نعوظ پیدا کرتی ہے۔ درد سر کہنہ میں ضماداً بھی مفید ہے۔ ضماد محلل اور مہم ہے۔ عضو پر لگا کر جماع کرنے سے طرفین کو لذت حاصل ہوتی ہے۔

 حوالہ جات 

زمرہ:افریقی پکوان
زمرہ:انڈونیشیائی پکوان
زمرہ:ایشیا کے طبی پودے
زمرہ:عرب مصالحہ جات
زمرہ:مصالحہ جات